ཐམས་ཅད་མཁྱེན་པའི་སྟོན་པ་ལགས། འདུ་བྱེད་ལྔ་བཅུའི་རྣམ་གྲངས་ནི། གསལ་བར་ཞིབ་པར་བསྟན་དུ་གསོལ། ཞེས་ཞུས་པས། ཐམས་ཅད་མཁྱེན་པས་བཀའ་སྩལ་
པ། ཡིད་ཀྱི་ཁྱེའུ་ཆུང་ལ་སོགས་པའི། གཡུང་དྲུང་སེམས་དཔའི་འཁོར་རྣམས་ཀུན། མ་ཡེངས་གུས་པས་རབ་ཏུ་ཉོན། ངེས་པའི་དོན་དུ་གསལ་བར་བསྟན། དགེ་སྡིག་ལུང་
མ་བསྟན་པ་ཡི། འདུ་བྱེད་ལྔ་བཅུ་རྩ་གཅིག་སྟེ། ཚོར་བ་དང་ནི་འདུ་ཤེས་དང་། སེམས་པ་རིག་པ་ཡིད་ལ་བྱེད། འདུན་པ་མོས་པ་དྲན་པ་དང་། འཛིན་པ་ཤེས་པ་གསོ་བ་དང་།
མ་ཆགས་མི་ལེན་བདེན་པ་དང་། ཀུན་དགའ་ངག་ཞི་ཚིག་འཇམ་དང་། ལྷག་སེམས་བྱམས་པ་བདེན་པ་དང་། མི་འདའ་བ་ཡི་འདུ་བྱེད་དང་། ཞེ་སྡང་གཏི་མུག་ང་རྒྱལ་དང་།
འདོད་ཆགས་ཕྲག་དོག་མ་རིག་པ། ལྟ་བ་ཐེ་ཚོམ་འཁྲོ་བ་དང་། མཁོན་འཛིན་འཆབ་པ་ཀུན་བརྟག་དང་། སེར་སྣ་སྒྱུ་མ་གཡོ་བྱེད་དང་། བརྒྱག་འཚེ་ངོ་ཚ་མེད་པ་དང་། ནོན་
རྨིས་རྒོད་འཕྱར་མ་དད་པ། ལེ་ལོ་བག་མེད་གཡེང་བ་དང་། འཁྲུལ་པའི་འགྱོད་པ་གཉིད་དང་རྟོག ། དཔྱོད་པ་དང་ནི་རང་བཞིན་གྱི། དབྱེ་བ་ལྔ་བཅུ་རྩ་གཅིག་སྟེ། རེ་རེ་
ལ་ཡང་ལྔ་ལྔར་གསལ། དབྱེ་བ་གཉིས་བརྒྱ་ལྔ་བཅུ་གཅིག ། དང་པོ་ཚོར་བའི་འདུ་བྱེད་ལྔ། ཡུལ་ལ་འདོད་པས་གཡོས་པ་ཡི། ཚོར་བ་འདོད་ཆགས་འདུ་བྱེད་དང་། དེ་ལ་
ཆགས་ཤིང་མི་འབྲལ་བའི། ལྷག་པ་ཞེན་ཚོར་འདུ་བྱེད་དང་། ངེས་ན་དྲན་རིག་བཙོན་རར་ཚུད། ཚོར་བས་རྣམས་འཆིང་འདུ་བྱེད་དང་། ཡུལ་དང་དབང་པོ་རྣམ་ཤེས་གསུམ།
ཡོངས་གཅོད་ཚོར་བའི་འདུ་བྱེད་དང་། སྒོ་ལྔའི་དབང་པོ་མཐའ་མེད་གཡེང་། བྱུང་ཚོར་གཅོད་པའི་འདུ་བྱེད་དང་། དེ་ནས་འདུ་ཤེས་འདུ་བྱེད་ལྔ།